Ontsnapte leeuwyfie doodgeskietFoto bloot ter illustrasie. (Foto: Jonathan Gensicke/Unsplash) Die leeuwyfie wat vroeër vandeesweek ontsnap het terwyl sy na ŉ wildsplaas in Noordwes onderweg was, is gevind en doodgeskiet. Die provinsie se departement van ekonomiese ontwikkeling, toerisme en omgewingsake het bevestig dat die leeu vroeg Vrydagoggend op ŉ plaas in die Piet Plessis-omgewing aangetref is. “ŉ Boer het die leeu aangetref en die eienaar van die wyfie onmiddellik ontbied,” sê Siyabonga Mseleku, ŉ dierspesialis verbonde aan die departement. “Aangesien die leeu in ŉ area om ŉ woongebied rondgeloop het, het die boer besluit om eerder die leeuwyfie van kant te maak.” Volgens Mseleku is die departement dankbaar dat geen lede van die publiek in die proses beseer is nie. ŉ Grootskaalse soektog na die leeu het Woensdagoggend begin nadat die eienaar van die wyfie besef het dat sy tussen Stella en Tlakgameng die hasepad gekies het. Die wyfie en nog ŉ leeu sou by ŉ wildsplaas in Tlakgameng hervestig word ten tyde van die ontsnapping.